Document ID: /roh_data/filtered/fineweb-2-filterrobots_roh.jsonl.gz/39350

Glieud veglia dovra pli savens medis, terapias ed ospitals. I dovra er dapli chasas d'attempads en regiuns cun dapli glieud veglia. Tut quai na fiss nagin problem, uscheditg che la cumpart da glieud veglia crescha circa tuttina fitg sco la cumpart da glieud giuvna.
Sfida per inqual regiun
En il Grischun n'è quai dentant en differentas regiuns betg pli il cas, constatescha il rapport da sanadad ch'è cumparì il glindesdi. En tschertas regiuns crescha la cumpart da glieud giuvna pli pauc che quella da glieud veglia, u ch'ella va perfin enavos. Quest svilup sa mussa cunzunt en la Val Müstair, l'Engiadina Bassa, la Bregaglia ed il Surmeir.
Da mantegnair en questas regiuns il provediment da sanadad saja ina sfida speziala, scriva il chantun. Ins quintia che la dumonda suenter prestaziuns medicinalas, creschia en quellas regiuns pli fitg, malgrà la digren da la populaziun.
Rapport be pli online
Il rapport davart il stan actual dal provediment da sanadad dal Grischun cumpara da nov online. Tenor la chanzlia chantunala pussibiliteschia quai da publitgar quel pli svelt e da cumplettar permanentamain las datas. En furma stampada cumpara il rapport davart il provediment da sanadad be pli quest onn.
Il rapport duai gidar tut las persunas involvidas en fatgs da sanadad ad ademplir lur incumbensa e consequentamain garantir a lunga vista il provediment decentral da la sanadad en il chantun.